PADOMES LĒMUMS (ES) 2022/178

(2022. gada 8. februāris),

ar ko Padomē sanākušo dalībvalstu valdību pārstāvju vārdā atceļ Lēmumu (ES) 2016/394

EIROPAS SAVIENĪBAS PADOME,

ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū (1), ar jaunākajiem grozījumiem, un jo īpaši tā 96. panta 2. punkta a) apakšpunkta ceturto rindkopu,

ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu (2) un jo īpaši tā 3. pantu, un pielikumu,

ņemot vērā Eiropas Komisijas priekšlikumu,

tā kā:

(1) Apspriežu procedūra ar Burundi Republiku saskaņā ar 96. pantu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū, ar jaunākajiem grozījumiem, tika izbeigta ar Padomes Lēmumu (ES) 2016/394 (3). Ņemot vērā Komisijas priekšlikumu un vienojoties ar Savienības Augsto pārstāvi ārlietās un drošības politikas jautājumos (“AP”), tika veikti atbilstoši pasākumi, kas norādīti minētā lēmuma pielikumā.

(2) Kopumā mierīgais politiskais process, ko nodrošināja 2020. gada maija vispārējās vēlēšanas, pavēra jaunas cerības Burundi iedzīvotājiem un iespējas Burundi un tās attiecībām ar partneriem.

(3) Kopš tā laika Savienība ir atzinīgi novērtējusi Burundi valdības panāktās pozitīvās norises attiecībā uz cilvēktiesībām, labu pārvaldību un tiesiskumu, kā arī saistības, ko tā uzņēmusies savā ceļvedī (“feuille de route”), lai šajās jomās gūtu turpmākus uzlabojumus.

(4) Tika izveidota valdība, kas apņēmusies īstenot reformas, kuras vajadzīgas valsts attīstībai un stabilitātei, un gūti panākumi Lēmumā (ES) 2016/394 noteikto saistību īstenošanā.

(5) Saskaņā ar Komisijas novērtējumu un vienojoties ar AP, secināts, ka vairs nav relevanti Lēmuma (ES) 2016/394 pieņemšanas iemesli, kas tajā izklāstīti. Tādēļ minētais lēmums Padomē sanākušo dalībvalstu valdību pārstāvju vārdā – jautājumos, kas ir dalībvalstu kompetencē, – būtu jāatceļ.

(6) Joprojām saglabājas problēmas cilvēktiesību, labas pārvaldības un tiesiskuma jomā, un Burundi iestādēm ir jāpanāk turpmāks progress, tostarp īstenojot ceļvedi, pašreizējā ES un Burundi politiskā dialoga satvarā.

(7) Burundi joprojām ir nestabila, un tās iestādēm ir vajadzīgs starptautisku partneru atbalsts, lai īstenotu valsts reformu un attīstības programmas.

(8) Savienībai un dalībvalstīm kopā ar citiem starptautiskiem partneriem būtu jāatbalsta Burundi iestāžu pašreizējie centieni stabilizēt un konsolidēt demokrātiskās iestādes, veicināt cilvēktiesības, labu pārvaldību un tiesiskumu un īstenot saistības, kas pieņemtas ceļvedī, lai šajās jomās panāktu turpmākus uzlabojumus,

IR PIEŅĒMUSI ŠO LĒMUMU.

1. pants Padomē sanākušo dalībvalstu valdību pārstāvju – jautājumos, kas ir dalībvalstu kompetencē, – vārdā atceļ Lēmumu (ES) 2016/394 jautājumos, kas ir dalībvalstu kompetencē.

2. pants Komisija Padomē sanākušo dalībvalstu valdību pārstāvju – jautājumos, kas ir dalībvalstu kompetencē, – vārdā paziņo Burundi par Lēmuma (ES) 2016/394 atcelšanu.

3. pants Šis lēmums stājas spēkā tā pieņemšanas dienā.

Briselē, 2022. gada 8. februārī Padomes vārdā – priekšsēdētājs J.-Y. LE DRIAN

(1) OV L 317, 15.12.2000., 3. lpp.

(2) OV L 317, 15.12.2000., 376. lpp.

(3) Padomes Lēmums (ES) 2016/394 (2016. gada 14. marts) par to, lai beigtu apspriežu procedūru ar Burundi Republiku saskaņā ar Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, 96. pantu (OV L 73, 18.3.2016., 90. lpp.).